༠༠༠༠བརྡ་ཡིག༢༣༡ཟབ་གསང་མཁའ་འགྲོའི་སྙིང་ཐིག་ལས༔ཐུགས་སྒྲུབ་ཡེ་ཤེས་
ཉི་མའི་སྐོར༔མཁའ་འགྲོ་གསང་བ་ཡེ་ཤེས་ཀྱི༔གསང་གསུམ་གར་གྱི་
རྣམ་རོལ་མོའི༔བསྟོད་ཆེན་ཚངས་པའི་
གླུ་དབྱངས་བཞུགས་སོ༔
༠༠༠༠བརྡ་ཡིག༢༣༢ཆེ་མཆོག་དྲག་པོ་རྩལ་ལ་ཕྱག་འཚལ་འདུད༔བདག་འདྲ་རིག་འཛིན་ཐོད་ཕྲེང་ངས༔མ་འོངས་ལས་ཅན་དོན་ཆེད་དུ༔ཐུགས་སྒྲུབ་ཡེ་ཤེས་ཉི་མ་ཡི༔བསྟོད་ཆེན་ཚངས་པའི་གླུ་དབྱངས་བསྟན༔མ་འོངས་ང་ཡི་སྙིང་གི་བུ༔སྣང་སྲིད་མཁའ་འགྲོའི་དཀྱིལ་འཁོར་དུ༔གདོད་ནས་རྫོགས་ལྡན་ཆེན་པོར་རིག༔ཡེ་ཤེས་ཀློང་དུ་རྒྱལ་ཀུན་གཅིག༔སྒྱུ་མ་མཁན་དང་འཕྲུལ་བྱེད་འཕྲུལ༔དེ་བཞིན་གཉིས་མེད་སོ་སོར་སྟོན༔རྣམ་མང་མཁའ་འགྲོའི་དཀྱིལ་འཁོར་ཀུན༔གསང་བ་ཡེ་ཤེས་སྒྱུ་འཕྲུལ་དུ༔བལྟ་སྟེ་ངོ་མཚར་གྱིས་མངོན་བསྟོད༔ཧཱུྃ་ཧྲཱིཿསྣང་བ་འོད་གསལ་གཞལ་ཡས་སུ༔རིག་པ་སྒྱུ་འཕྲུལ་འཁོར་ལོའི་བདག༔རྣམ་མང་བསྒྱུར་བའི་ཆོ་འཕྲུལ་ཅན༔སྣང་སྲིད་གཞིར་བཞེངས་ལྷ་ལ་བསྟོད༔ཆོས་ཉིད་སྒྱུ་མར་རོལ་པ་ཡི༔མི་གནས་གནས་སུ་སྟོན་དྲག་ཅན༔མི་མངོན་འཆར་བའི་སྒྱུ་འཕྲུལ་ཅན༔སྣང་སྲིད་གཞིར་བཞེངས་ཆེན་མོར་བསྟོད༔འཁོར་འདས་ཀློང་རྫོགས་ཀློང་ཡངས་ཐུགས༔སྤྲོས་པ་བྲལ་ཞིང་སྤྲོས་པ་འདོམ༔དབྱིངས་དང་ཡེ་ཤེས་མཉམ་བརྡལ་ཡན༔སྐྱེ་བ་མེད་པའི་དབྱིངས་རུམ་ནས༔མི་གཡོ་གཡོ་བའི་རྣམ་འཕྲུལ་ངོམས༔མི་འགྱུར་འགྱུར་མེད་འགྱུར་བའི་རྩལ༔དཔག་ཡས་ཞིང་དང་བཀོད་པ་མོ༔ཀུན་ཁྱབ་ཁྱབ་བདག་མི་གནས་མ༔ཀུན་བཟང་མོ་ལ་ཕྱག་འཚལ་བསྟོད༔སྐྱེ་མེད་ངང་ལས་གཟུགས་སྐུར་ངོམས༔འགགས་མེད་རོལ་པའི་གར་མཁན་མོ༔འཁོར་འདས་དབང་བསྒྱུར་དབང་བྱེད་མོ༔དབང་གི་ཁ་ཏོག་འབར་བ་མོ༔གནས་དང་མི་གནས་སྐུའི་བརྡལ་མོ༔རྡོ་རྗེའི་སྐུ་བདག་དབང་ཕྱུག་མོ༔ལོངས་སྤྱོད་རྫོགས་སྐུར་སྟོན་པ་མོ༔གསང་བ་ཡེ་ཤེས་མཁའ་འགྲོའི་སྐུར༔གུས་འདུད་དགའ་བདེས་ཕྱག་འཚལ་བསྟོད༔འཁོར་བ་ཡོངས་སྒྲོལ་གད་རྒྱངས་སྒྲ༔མ་བསྒྲགས་གྲགས་པའི་སྟོང་གསུམ་གཡོ༔འགགས་མེད་རྡོ་རྗེའི་གསུང་མངའ་མོ༔གསང་བ་མཁའ་འགྲོ་གསུང་མཆོག་ལ༔གུས་འདུད་དགའ་བདེས་ཕྱག་འཚལ་བསྟོད༔གཏིང་བྲལ་ནམ་མཁའ་ལྟ་བུའི་ཐུགས༔ཡེ་ཤེས་འཁོར་ལོའི་རང་མདངས་ལས༔སྒྱུ་འཕྲུལ་དྲྭ་བའི་དཀྱིལ་འཁོར་རྫོགས༔གསང་བ་མཁའ་འགྲོའི་ཐུགས་ལ་བསྟོད༔འཁོར་འདས་དབང་སྡུད་གྲི་གུག་གཡས༔ཁམས་གསུམ་ཁྲག་རོལ་ཐོད་ཁྲག་གཡོན༔ཆོས་སྐུ་སྐྱེ་མེད་གཅེར་བུ་ལ༔ཚོགས་དྲུག་རང་གྲོལ་རུས་པས་བརྒྱན༔སྐྱེ་འཆི་གནས་དག་གཞོན་མའི་ཚུལ༔འཇིག་རྟེན་ལས་འདས་མཚན་དཔེས་སྤྲས༔ཡེ་གྲོལ་འཁྲུལ་པ་ལས་འདས་པའི༔མཐོན་མཐིང་རལ་པའི་ཅོད་པན་ཅན༔ཕྱོགས་མེད་འགྲོ་དོན་མཛད་པའི་ཕྱིར༔ཟར་བུ་སིལ་མས་སྐུ་རྒྱབ་ཁེབས༔འགྲོ་དོན་བར་མེད་གར་བསྒྱུར་ཕྱིར༔ཞབས་གཉིས་གར་སྟབས་བསྒྱུར་མཛད་མ༔མ་རིག་ལོག་རྟོག་ཟིལ་གནོན་ཕྱིར༔གཉིས་འཛིན་རཱུ་ཏྲ་ཞབས་ཀྱིས་གནོན༔འཁོར་བ་གདོད་ནས་མ་ཆགས་བརྡར༔ཆུ་སྐྱེས་གེ་སར་གཞད་པའི་ཁར༔ཉོན་མོངས་སྐྱོན་གྱིས་མ་གོས་ཕྱིར༔ཐབས་དང་ཤེས་རབ་གཉིས་མེད་བརྡར༔ཉི་མ་ཟླ་བའི་དཀྱིལ་དུ་འགྱིང་༔དཔའ་བོའི་རྟགས་སུ་ཁ་ཊྭཱྃ་ཀ༔གདོད་ནས་མ་བཅོས་ཆོས་སྐུ་ལ༔ཐབས་ཀྱི་འགྲོ་དོན་མཛད་པའི་ཕྱིར༔ལོངས་སྤྱོད་རྫོགས་པའི་སྐུར་སྟོན་མ༔མ་ཅིག་གསང་བ་ཡེ་ཤེས་ལ༔སྙིང་ནས་གུས་པས་ཕྱག་འཚལ་བསྟོད༔སྐུ་གསུམ་རྩ་གསུམ་ཡོངས་རྫོགས་ཐུགས༔རྒྱལ་དང་རྒྱལ་སྲས་སྐུ་དང་ཞིང་༔བཀོད་པ་རབ་འབྱམས་ཁྱོད་ལ་རྫོགས༔ཐོགས་མེད་རྣམ་བསྒྱུར་མ་ངེས་པའི༔གང་ལ་གང་འདུལ་སྤྲུལ་དབང་མོ༔ཕྲིན་ལས་ཐོགས་མེད་རྨད་པོ་ཆེ༔ཁྱོད་ཀྱི་སྐུ་གསུང་ཐུགས་ཡོན་ཏན༔ཕྲིན་ལས་ཚོགས་ལ་ཕྱག་འཚལ་བསྟོད༔ཧཱུྃ་ཧྲཱིཿརྔ་ཡབ་ཟངས་མདོག་དཔལ་གྱི་རི༔དཔའ་བོ་མཁའ་འགྲོའི་སྤྱི་རྗེ་མོ༔སྤྲུལ་པས་གང་འདུལ་འགྲོ་དོན་མཛད༔སྤྲུལ་སྐུ་ཡེ་ཤེས་མཚོ་རྒྱལ་མ༔སྐུ་གསུང་ཐུགས་དང་ཡོན་ཏན་དང་༔ཕྲིན་ལས་ཡོངས་སུ་རྫོགས་ལ་བསྟོད༔ཧཱུྃ་ཧྲཱིཿཤར་ཕྱོགས་གཏུམ་དྲག་རབ་འཇིགས་དུར་ཁྲོད་ནས༔ཞེ་སྡང་རང་གྲོལ་རྡོ་རྗེ་མཁའ་འགྲོ་མ༔མཚན་དཔེའི་རྒྱན་ལྡན་ལོངས་སྤྱོད་རྫོགས་པའི་སྐུ༔སྤྲུལ་འཁོར་ཡོངས་སུ་རྫོགས་ལ་ཕྱག་འཚལ་བསྟོད༔ལྷོ་ཕྱོགས་གད་རྒྱངས་སྒྲོགས་པའི་དུར་ཁྲོད་ནས༔ང་རྒྱལ་འཇོམས་མཛད་རིན་ཆེན་མཁའ་འགྲོ་མ༔ཐུགས་རྗེའི་སྟོབས་ཀྱིས་འཁོར་བ་དབྱིངས་སུ་སྒྲོལ༔སྤྲུལ་འཁོར་འབུམ་དང་བཅས་ལ༴ནུབ་ཕྱོགས་པདྨ་འཁྱིལ་བའི་དུར་ཁྲོད་ནས༔འདོད་ཆགས་ཚུལ་གྱིས་འདོད་ཆགས་འཇོམས་མཛད་མ༔པདྨ་མཁའ་འགྲོ་སྤྲུལ་འཁོར་བཅས་པ་ལ༔གུས་འདུད་གདུང་བ་དྲག་པོས༴བྱང་ཕྱོགས་ཀཱི་ལ་ཡ་ཡི་དུར་ཁྲོད་ནས༔ཕྲག་དོག་རང་གྲོལ་ལས་ཀྱི་མཁའ་འགྲོ་མ༔ཕྲིན་ལས་ཐོགས་མེད་རྩལ་གྱིས་འགྲོ་བ་འདྲེན༔སྤྲུལ་པ་འཁོར་དང་བཅས་ལ༴ཤར་ཕྱོགས་དཀར་གསལ་ཟླུམ་འཁྱིལ་དཀྱིལ་འཁོར་ནས༔ཞི་བའི་ཕྲིན་ལས་བསྒྲུབ་མཛད་ལྕགས་ཀྱུ་མ༔སྤྲུལ་པའི་འཁོར་ཚོགས་འབུམ་དང་བཅས་པ་ལ༔གུས་ཤིང་གདུང་བ་ཆེན་པོས༴ལྷོ་ཕྱོགས་སེར་གསལ་གྲུ་བཞི་གདེངས་པའི་ཀློང་༔རྒྱས་པའི་ལས་མཛད་སྒོ་མ་ཞགས་པ་མ༔རྒྱས་པའི་མཁའ་འགྲོ་མ་ཚོགས་འབུམ་བཅས་ལ༔གུས་ཤིང་གདུང་བ་དྲག་པོས༴ནུབ་ཕྱོགས་ཟླ་གམ་དབང་གི་དཀྱིལ་འཁོར་དུ༔དབང་གི་ལས་མཛད་སྒོ་མ་ལྕགས་སྒྲོག་མ༔དབང་གི་མཁའ་འགྲོ་མ་ཚོགས་འབུམ་བཅས་ལ༔གུས་ཤིང་གདུང་བ་དྲག་པོས༴བྱང་ཕྱོགས་གྲུ་གསུམ་མཐིང་ནག་དཀྱིལ་འཁོར་ནས༔དྲག་པོའི་ལས་མཛད་སྒོ་མ་དྲིལ་བུ་མ༔དྲག་པོའི་མཁའ་འགྲོ་མ་ཚོགས་འབུམ་བཅས་ལ༔གུས་ཤིང་གདུང་བ་དྲག་པོས་ཕྱག་འཚལ་བསྟོད༔ཧཱུྃ་ཧྲཱིཿངོ་བོ་སྐྱེ་མེད་ཀ་དག་ཆོས་ཀྱི་སྐུ༔གདོད་མའི་ཀུན་ཏུ་བཟང་མོའི་རོལ་པར་བསྟོད༔རང་བཞིན་མ་འགགས་ལོངས་སྤྱོད་རྫོགས་པའི་སྐུ༔གསང་བ་ཡེ་ཤེས་ལས་ཀྱི་དབང་མོར་བསྟོད༔ཐུགས་རྗེ་ཕྱོགས་མེད་སྣ་ཚོགས་སྤྲུལ་པའི་སྐུ༔ཡེ་ཤེས་མཚོ་རྒྱལ་སྐུ་ལ་ཕྱག་འཚལ་བསྟོད༔ཆོས་དབྱིངས་ཡེ་ཤེས་ངང་ལས་སྐུར་བཞེངས་པ༔སྐུ་གསུམ་མཁའ་འགྲོའི་སྐུ་ལ༴མེ་ལོང་ཡེ་ཤེས་ངང་ལས་སྐུར་བཞེངས་པ༔རྡོ་རྗེ་མཁའ་འགྲོའི་སྐུ་ལ༴མཉམ་ཉིད་ཡེ་ཤེས་ངང་ལས་སྐུར་བཞེངས་པ༔རིན་ཆེན་མཁའ་འགྲོའི་སྐུ་ལ༴སོར་རྟོག་ཡེ་ཤེས་ངང་ལས་སྐུར་བཞེངས་པ༔པདྨ་མཁའ་འགྲོའི་སྐུ་ལ༴བྱ་གྲུབ་ཡེ་ཤེས་ངང་ལས་སྐུར་བཞེངས་པ༔ལས་ཀྱི་མཁའ་འགྲོའི་སྐུ་ལ༴སྙིང་རྗེའི་རང་མདངས་ཞི་བའི་སྐུར་སྟོན་པ༔སྒོ་མ་ལྕགས་ཀྱུ་མ་ལ༴བྱམས་པའི་རང་མདངས་རྒྱས་པའི་སྐུར་སྟོན་པ༔སྒོ་མ་ཞགས་པ་མ་ལ༴དགའ་བའི་རང་མདངས་དབང་གི་སྐུར་སྟོན་པ༔སྒོ་མ་ལྕགས་སྒྲོག་མ་ལ༴བཏང་སྙོམས་རང་མདངས་དྲག་པོའི་སྐུར་སྟོན་པ༔སྒོ་མ་དྲིལ་བུ་མ་ལ༴ཡེ་ཤེས་རང་མདངས་སྣ་ཚོགས་གར་བསྒྱུར་བ༔མ་ཚོགས་མཁའ་འགྲོའི་ཚོགས་ལ༴ཡེ་ཤེས་མཁའ་འགྲོའི་ཚོགས་ལ༴དམ་ཚིག་མཁའ་འགྲོའི་ཚོགས་ལ༴ཐམས་ཅད་མཁའ་འགྲོའི་ཚོགས་ལ༴ཤ་ཟ་མཁའ་འགྲོའི་ཚོགས་ལ༴འཇིག་རྟེན་མཁའ་འགྲོའི་ཚོགས་ལ༴ཤུགས་འགྲོ་མ་ཚོགས་རྣམས་ལ༴ལེགས་ཉེས་སྟངས་འཛིན་དམ་ཚིག་རྗེས་གཅོད་ཅིང་༔སྒྲུབ་པ་པོ་ལ་དངོས་གྲུབ་མཆོག་སྩོལ་ཏེ༔ཉམས་པ་ཅན་ལ་བཀའ་ཡི་ཆད་པ་གཅོད༔བཀའ་བཞིན་རྗེས་སུ་སྒྲུབ་པའི་གྲོགས་མཛད་ཅིང་༔ཕྲིན་ལས་ཐོགས་མེད་དྲག་པོའི་མཐུ་མངའ་བ༔དམ་ཅན་རྒྱ་མཚོའི་ཚོགས་ལ་ཕྱག་འཚལ་བསྟོད༔ས་མ་ཡ༔རྒྱ་རྒྱ་རྒྱ༔ཚུལ་བཞིན་གདུང་བ་དྲག་པོས་བསྟོད་པ་ན༔མཆོད་གསོལ་གང་གིས་འདི་ལ་འགྲན་ཟླ་སུ༔བདག་འདྲ་བུད་མེད་ཡེ་ཤེས་མཚོ་རྒྱལ་ངས༔གུ་རུའི་བཀའ་བཞིན་སྙིང་ཐིག་ཡི་གེར་བཀོད༔ཁོ་མོའི་སྙིང་གི་བུ་དང་འཕྲད་པར་ཤོག༔བཀའ་འདི་བཙན་དམར་སྲོག་གི་སྤུ་གྲིས་སྲུངས༔དམ་ཉམས་ལྟ་ལོག་ལག་ཏུ་མ་བཏང་ཞིག༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་འོད་གསལ་རྫོགས་པ་ཆེན་པོའི་ཀློང་མཛོད་ཀྱི་བདག་པོ་མཁའ་འགྲོའི་སྙིང་ཐིག་པདྨའི་གསང་གསུམ་བདུད་རྩིའི་འོ་མཚོ་ལ་རྟག་ཏུ་རོལ་པའི་ཁྱེའུ་ཆུང་གླིང་པ་གར་དབང་བདུད་འཇོམས་རྡོ་རྗེ་ལྷ་བཙུན་འོད་གསལ་སྙིང་པོས་གསེར་སྨད་རྔ་ལ་སྟག་རྩེའི་གཡས་ལོགས་རྡོ་རྗེ་བྲག་ནས་སྤྱན་དྲངས་ཏེ་སྨར་སྟོད་འབྲོས་ཕུག་མཁའ་འགྲོའི་འདུ་ཁང་དུ་དག་པར་ཕབ་པའི་ཡི་གེ་པ་ནི་ཧོར་གྱི་བནྡེ་སྔགས་བཙུན་ཕུན་ཚོགས་བཀྲ་ཤིས་སོ།།དགེའོ།།དགེའོ།།དགེའོ།སརྦ་མངྒ་ལཾ།།ཤུ་བྷཾ།།།།